REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/187-16

14. novembar 2016. godine

B e o g r a d

ZAPISNIK

TREĆE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 20. SEPTEMBRA 2016. GODINE

Sednica je počela u 11 časova i 5 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Dragomir Karić, Radmilo Kostić, Jelena Mijatović, Zoran Bojanić, Snežana R. Petrović, Ivan Manojlović, Tomislav Ljubenović, Branislav Mihajlović, Ivan Kostić, Gorica Gajić i Vojislav Vujić.

Sednici su prisustvovali zamenici članova Odbora: Blaža Knežević (zamenik člana Odbora Dragomira Karića), Snežana Paunović (zamenik člana Odbora Novice Tončeva) i Nataša Mihailović Vacić (zamenik člana Odbora Vladimira Marinkovića).

Sednici nisu prisustvovali članovi Odbora: Novica Tončev, Dejan Nikolić, Vladimir Marinković i Zdravko Stanković.

Sednici su, na poziv predsednika, prisustvovali prof. dr Radovan Vukadinović, prof. dr Sanja Danković Stepanović, mr Mitar Drobnjaković, doc. dr Milan Kostić, prof. dr Siniša Ognjanović, Mladen Radović, Čedomir Radojčić, doc. dr Dragutin Radosavljević i Petar Trojanović, učesnici javnog konkursa za izbor člana Saveta Komisije za zaštitu konkurencije.

Na predlog predsednika, Odbor je većinom glasova utvrdio sledeći

D n e v n i r e d

1. Razgovor sa učesnicima javnog konkursa za izbor člana Saveta Komisije za zaštitu konkurencije (broj 02-1710/16 od 29. jula 2016. godine);

2. Razno.

Pre razmatranja utvrđenih tačaka dnevnog reda, Odbor je većinom glasova usvojio zapisnike Prve i Druge sednice Odbora.

Prva tačka dnevnog reda – **Razgovor sa učesnicima javnog konkursa za izbor člana Saveta Komisije za zaštitu konkurencije**

Na osnovu člana 203. Poslovnika Narodne skupštine, Odbor je obavio razgovor pojedinačno sa učesnicima javnog konkursa. Predsednik Odbora je svim pozvanim učesnicima javnog konkursa rekao da kratko obrazlože svoje prijave.

Prof. dr **Radovan Vukadinović** je rekao da je pred Komisijom zadatak većeg usaglašavanja sa poštovanjem pravila Evropske unije. Pravom Evropske unije bavio se ceo životni vek. Njegova ideja je da se jača svest zaštite državnih interesa kroz politiku zaštite konkurencije poštujući zakon i proširi pravni okvir tako da omogući zaštitu interesa ostalih učesnika u prometu.

Narodni poslanici su Radovanu Vukadinoviću postavili sledeća pitanja:

- na koji način bi mogao dati doprinos uravnoteženju izvoza i uvoza roba, odnosno kako povećati konkurentnost domaćih proizvođača i suzbiti uvozni lobi ne narušavajući postojeće zakone Evropske unije;

- kakva su njegova iskustva vezana za praksu, odnosno za neposrednu primenu zaštite konkurencije na tržištu.

Prof. dr Radovan Vukadinović je odgovorio da je jedan od načina zaštite državnih interesa i politike konkurencije jačanje svesti kroz savetovanja i da on svake godine organizuje zimsku školu evropskog prava. Potrebno je i intenzivirati saradnju između sudova i Komisije za zaštitu konkurencije, kao i inicirati promenu procesnih zakona u cilju zaštite svih učesnika u prometu. Istakao je da je godinu dana bio na institutu u Minhenu, koji je vodeći u svetu za zaštitu prava intelektualne svojine, prava konkurencije i poresko pravo. Bio je član prvog saziva Saveta Komisije za zaštitu konkurencije. Smatra da će u predstojećem periodu glavni akcenat biti na rešavanju pitanja restriktivnih sporazuma. Naveo je i većinu radova koje je napisao u kojima su obrađena pojedina pitanja prava konkurencije, kao i udžbenik o pravu Evropske unije.

Prof. dr **Sanja Danković Stepanović** jeistakla da je diplomirala, magistrirala i doktorirala u Beogradu. Doktorirala je na temu iz oblasti prava konkurencije i bila je član Saveta Komisije za zaštitu konkurencije od 2010. do 2014. godine i redovni je profesor na Fakultetu političkih nauka, na predmetima međunarodno poslovno pravo i međunarodno privatno pravo. Član je užeg pregovaračkog tima za vođenje pregovora Srbije o pristupanju Evropskoj uniji. Bavi se pravom konkurencije kontinuirano više od 20 godina. Bila je mentor i član velikog broja komisija za radove master, magistarske i doktorske iz oblasti prava konkurencije. Istakla je da se i praktično i teorijski bavi evropskim pravom i pravom konkurencije. Objavila je više od 60 radova, naučnih i stručnih, kao i udžbenik „Politika i pravo konkurencije“.

Narodni poslanici su Sanji Danković Stepanović postavili sledeća pitanja:

- koji je motiv da se prijavi na konkurs za člana Saveta Komisije za zaštitu konkurencije;

- na koji način može dati doprinos i kako vidi svoju ulogu u praktičnoj strani borbe za ostvarenje zaštite konkurencije;

- kako može da se unapredi rad Komisije, pogotovo u odnosu sa sudovima;

- da li bi ostala u pregovaračkom timu za Poglavlje osam, s obzirom da Komisija ima svoje organe pred kojima izveštava Evropsku uniju po pitanju zaštite konkurencije;

- kako gleda na pitanje državne pomoći, s obzirom da Evropska unija vrši pritisak da se pitanje državne pomoći spoji sa nadležnostima Komisije za zaštitu konkurencije.

Prof. dr Sanja Danković Stepanović je odgovorila da ona jeste primarno profesor Univerziteta, ali da u ovom trenutku, kao i u narednih pet-šest godina želi da bude član Saveta Komisije. Navela je da je četiri godine bila u samom središtu prakse primene pravila zaštite konkurencije. Istakla je da je kod svih predmeta dok je radila u Komisiji nesporno utvrđena povreda konkurencije, ali da sud nije prihvatio izrečene sankcije Komisije za zaštitu konkurencije kod 12 predmeta zbog promene Zakona o zaštiti konkurencije. Iznela je mišljenje da u slučaju promene propisa sankcije za povredu zaštite konkurencije treba da budu najblaže moguće. Objektivne okolnosti, intresi i jedne i druge institucije, odlučiće da li će ako postane član Saveta Komisije za zaštitu konkurencije biti i dalje član pregovaračkog tima. Komisija za zaštitu konkurencije ima kapacitet da se bavi zaštitom od zloupotrebe državne pomoći, ali bi to možda snizilo kvalitet rada Komisije u domenu zaštite konkurencije.

Mr **Mitar Drobnjaković** je rekao da je diplomirao i magistrirao na Ekonomskom fakultetu u Beogradu. Zaposlio se u kompaniji „Progres“, najvećoj kompaniji za spoljno-trgovinsko poslovanje u bivšoj Jugoslaviji. Kasnije je prešao u „Progres auto kuću“, gde je 2010. godine postao direktor. Od 2012. godine je i član Izvršnog odbora kompanije „Progres“ i izvršni direktor u kompaniji. Od 2015. godine je na predlog Komisije za zaštitu konkurencije član, odnosno zamenik predsednika Komisije za kontrolu državne pomoći. Po njemu pravo državne pomoći je sastavni deo prava konkurencije.

Narodni poslanici su Mitru Drobnjakoviću postavili sledeća pitanja:

- koje je njegovo mišljenje o nivou zaštite konkurencije trenutno u Srbiji;

- s obzirom da je član Komisije za kontrolu državne pomoći šta ga je motivisalo da se prijavi na konkurs, da se kandiduje za jednu drugu stranu sagledavanja politike konkurencije;

- kako vidi budućnost Komisije u procesu spajanja nadležnosti Komisije za kontrolu državne pomoći i Komisije za zaštitu konkurencije.

Mr Mitar Drobnjaković je odgovorio da je zaštita konkurencije dosta unapređena u Srbiji. Uspostavljen je jedinstveni okvir za utvrđivanje povreda konkurencije i jedinstveni upravni postupak za donošenje i sprovođenje mera od strane Komisije za zaštitu konkurencije. Unapređeni su kapaciteti, povećan broj zaposlenih, administrativni kapaciteti i programi koje primenjuje Komisija za zaštitu konkurencije. Donete su značajne odluke što se tiču zloupotrebe dominantnog položaja i koncentracije, odnosno spajanja preduzeća. Nezavisnost Komisije za zaštitu konkurencije mnogo je veća od Komisije za kontrolu državne pomoći i treba da se spoje ili da Komisija za kontrolu državne pomoći postane nezavisno operativno telo, kao i Komisija za zaštitu konkurencije. Spajanjem dve komisije, verovatno bi se unapredio pravni okvir, povećao značaj i moć tog tela, a njegove odluke bile verovatno obavezujuće u potpunosti, kao u zemljama Evropske unije.

Doc. dr **Milan Kostić** je istakao da radi kao docent na Ekonomskom fakultetu Univerziteta u Kragujevcu. Preko deset godina se bavi problematikom ekonomske analize u svetu zaštite konkurencije.Smatra da bi svojim znanjem doprineo razvoju politike zaštite konkurencije u Srbiji.

Narodni poslanici su Milanu Kostiću postavili pitanje kako planira da uskladi rad u Komisiji za zaštitu konkurencije koja se nalazi i zaseda u Beogradu, s obzirom da radi kao docent na fakultetu u Kragujevcu.

Doc. dr Milan Kostić je odgovorio da je planirao da se bavi i jednim i drugim poslom i da je spreman da dolazi u Komisiju kad god se to od njega bude zahtevalo.

Prof. dr **Siniša Ognjanović** je rekao da poslednjih deset godina radi kao profesor Univerziteta, redovni profesor građevinsko pravne oblasti i vanredni profesor privredno pravne oblasti. U „Dunav osiguranju“ je radio 23 godine, od početnih pozicija do direktorskih. Obaveze na fakultetu mu nisu svakodnevne, tako da bi imao vremena da se posveti radu u Komisiji.

Narodni poslanici su Siniši Ogrnjanoviću postavili sledeća pitanja:

- da li se u svojoj praksi bavio praktičnim radom na zaštiti konkurencije;

- da li ima neki poseban motiv za prijavljivanje za jedan izuzetno važan i odgovoran posao, s obzirom da mu je ostalo sedam, osam meseci do penzije.

Prof. dr Siniša Ognjanović je odgovorio da je predavao pravo intelektualne svojine i pravo industrijske svojine, a u okviru toga i segment prava konkurencije. Ima i rad napisan na tu temu. Nema praktičnog iskustva iz zaštite konkurencije. Istakao je da smatra da čovek mora da radi, bude aktivan i trudi se svaki dan sve do penzije. Smatra da je period koji mu je ostao do ispunjenja uslova za starosnu penziju dovoljan da bi mogao nešto i pozitivno da uradi u radu Komisije. Pre par meseci položio advokatski ispit, za slučaj da time odluči da se bavi. Nije logično da granica za rad u Komisiji bude 65 godina, jer je iskustvo najviše potrebno za obavljanje poslova člana Saveta Komisije.

**Mladen Radović** je rekao da radi u Ministarstvu trgovine, turizma i telekomunikacija i praktično je na izvoru podataka, tako da bi nastavak rada u Komisiji za zaštitu konkurencije bio nastavak istog posla iz nekog drugog ugla. Smatra da bi bio u situaciji da da veliki doprinos radu Komisije. On smatra da je Savet Komisije taj koji treba da profiliše ono što stručna služba uradi i da praktično stane iza nalaza stručne službe na takav način da to ima validnost kako se ne bi dešavalo kao ranije da odluke padaju na sudu.

Narodni poslanici su Mladenu Radoviću postavili sledeća pitanja:

- s obzirom da u Ministarstvu trgovine, turizma i telekomunikacija radi sličan posao, koji je motiv da se prijavi za mesto člana Saveta Komisije i da li je to i finansijski motiv;

- kakav je njegov kapacitet teorijskog znanja koje je neophodno za člana Saveta Komisije za zaštitu konkurencije.

Mladen Radović je odgovorio da je finansijski motiv svakako jedan od vrlo bitnih, jer on živi od plate, ne bavi se nikakvim biznisom. Istakao je da je on master ekonomskih nauka, da je njegovo ministarstvo bilo obrađivač Zakona o zaštiti konkurencije i da je bio član Radne grupe za izradu prvog Zakona o zaštiti konkurencije, tako da je dosta u toj materiji. Njegov svakodnevni posao je da rukovodi jedinicom koja se bavi politikom problematike cena na srpskom tržištu.Smatra da bi svojim iskustvom, a i svojim teoretskim znanjem iz ove oblasti bio nepristrasan član koji bi mogao da u značajnoj meri doprinese nezavisnosti i efikasnosti Komisije.

**Čedomir Radojičić** je istakao da ima više od 32 godine radnog staža, od kojih je deset i po godina u Komisiji. Bio je član Saveta u prvom sazivu tri godine, kasnije je prešao u službu i godinama je rukovodilac Sektora za utvrđivanje povreda konkurencije. Član Saveta mora da ima zrelu i definisanu svest o značaju funkcije koja mu je poverena. Istakao je da on može i sada kao rukovodilac sektora da da svoj doprinos, ali da je dalekosežnost posledica sasvim drugačija ako je u poziciji člana Saveta i donosi strateške odluke, nego kada je deo tima koji priprema taj Savet. Učestvovao je u mnogim projektima u zemlji i inostranstvu, angažovan i kao „šor-tajm ekspert“ u projektima u Crnoj Gori i Bosni i Hercegovini. Veoma često je bio u prilici da drži predavanje drugima i smatra da ima dovoljno stručnog znanja.

Narodni poslanici su Čedomiru Radojičiću postavili sledeća pitanja:

- koje sektorske analize su potrebne da se urade, jer bez tih analiza Komisija ne može da obezbedi dobar rad;

- da li je potreban novi zakon, neka nova zakonska rešenja u oblasti zaštite konkurencije;

- koji bi po njemu bili prioriteti u radu Komisije u budućem sazivu.

Čedomir Radojčić je odgovorio da je došlo vreme da se piše novi zakon. U praksi nailazi na slučajeve gde vidi da postoje prazni prostori za tumačenja i različita mišljenja. Propis mora biti stalno dograđivan i stalno da se radi na njemu. On smatra da bi to moglo da se uradi za godinu i po ili dve godine. Novi zakon bi trebao da se u što većem stepenu harmonizuje sa propisima Evropske unije i prilagodi domaćem pravnom okviru i sistemu i onome što je realnost tržišta u Srbiji. Što se tiče budućeg pravca razvoja, istakao je da se posao zaštite konkurencije nikada ne može završiti i da se sa tim bore i najrazvijenije ekonomije. U narednom periodu potrebno je napraviti iskorak u dva pravca. Prvo u pravcu jačeg, snažnijeg učešća ili učestvovanja Komisije u donošenju propisa koji mogu da utiču na konkurenciju, a drugo u proaktivnom zastupanju politike zaštite konkurencije na tržištu, odnosno dizanju svesti u javnosti, a naročito u poslovnoj javnosti, o značaju zaštite konkurencije. Istakao je da sve što se preventivno uradi, a što manje post festum kažnjavanjem, to je bolje za sve učesnike na tržištu.

Doc. dr **Dragutin Radosavljević** jerekao da ga je motivisalo da se prijavi na konkurs želja da se, posle dugog radnog iskustva rada u privredi i organima državne uprave, afirmiše u novom poslu, da pomogne u radu Komisije za zaštitu konkurencije, da bismo obezbedili konkurentnost tržišta.

Narodni poslanici nisu postavljali pitanja doc. dr Dragutinu Radosavljeviću.

**Petar Trojanović** jeistakao da je kao savezni ministar za privredu i unutrašnju trgovinu bio drugostepeni organ u Komisiji za zaštitu konkurencije, jer je antimonopolska komisija tada bila u sastavu tog ministarstva. Ima puno iskustva u radu i rešavao je puno predmeta u drugostepenom organu u okviru tog ministarstva. Istakao je i da bi posao u Komisiji radio profesionalno, a ne kao dopunski posao.

Narodni poslanici su Petru Trojanoviću postavili pitanje da li je finansijski motiv razlog njegove prijave na konkurs.

Petar Trojanović je odgovorio da finansijski motiv nije njegov razlog za prijavu na konkurs, već mu je motiv da pokaže svoje znanje i da se dokaže.

Predsednik Odbora je konstatovao da je obavljen razgovor sa svim učesnicima javnog konkursa, osim sa Željkom Matijevićem, o kome će Odbor naknadno zauzeti stav, posle njegovog izjašnjenja i opravdanja što nije došao na razgovor na sednicu Odbora.

U diskusiji su učestvovali Snežana B. Petrović, Dragomir Karić, Branislav Mihajlović, Aleksandra Tomić, prof. dr Radovan Vukadinović, prof. dr Sanja Danković Stepanović, mr Mitar Drobnjaković, doc. dr Milan Kostić, prof. dr Siniša Ognjanović, Mladen Radović, Čedomir Radojčić, doc. dr Dragutin Radosavljević i Petar Trojanović.

Druga tačka dnevnog reda – **Razno**

Na predlog predsednika, Odbor je većinom glasova odlučio da obrazuje Radnu grupu za utvrđivanje ispunjenosti uslova učesnika javnog konkursa za izbor člana Saveta Komisije za zaštitu konkurencije, u sastavu Aleksandra Tomić, predsednik, Vladimir Marinković i Gorica Gajić, članovi Radne grupe. Zadatak Radne grupe je da pregleda originalnu dokumentaciju dobijenu od strane učesnika javnog konkursa i da, na osnovu pregledane dokumentacije i obavljenog razgovora na sednici Odbora sa učesnicima javnog konkursa, utvrdi i predloži Odboru ko od učesnika javnog konkursa ispunjava kriterijume i uslove iz Zakona o zaštiti konkurencije i oglašenog javnog konkursa.

Sednica je zaključena u 13 časova i 3 minuta.

Sastavni deo ovog zapisnika čini obrađen tonski snimak sednice Odbora.

SEKRETAR PREDSEDNIK

Dušan Lazić Snežana B. Petrović